UKMERGĖS RAJONO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL UKMERGĖS RAJONO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ IR KOMUNALINĖMS ATLIEKOMS NEPRISKIRIAMŲ BUITYJE SUSIDARANČIŲ ATLIEKŲ TVARKYMĄ ADMINISTRAVIMO TVARKOS APRAŠO PATVIRTINIMO

2025 m. sausio 17 d. Nr. 13-49

Ukmergė

Vadovaudamasis Ukmergės rajono savivaldybės tarybos 2016 m. gruodžio 22 d. sprendimu Nr.7-294 „Dėl Ukmergės rajono savivaldybės Vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatų patvirtinimo“ patvirtintais Ukmergės rajono savivaldybės Vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatais:

1. T v i r t i n u Ukmergės rajono savivaldybės Vietinės rinkliavos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą administravimo tvarkos aprašą (pridedama).

2. L a i k a u netekusiu galios Ukmergės rajono savivaldybės administracijos direktoriaus 2024 m. vasario 1 d. įsakymą Nr.13-100 „Dėl Ukmergės rajono savivaldybės Vietinės rinkliavos už komunalinių atliekų surinkimą iš atliekų turėtojų ir atliekų tvarkymą administravimo tvarkos aprašo patvirtinimo“.

3. S k e l b i u šį įsakymą Teisės aktų registre.

Administracijos direktorė	Inga Pračkailė

PATVIRTINTA

Ukmergės rajono savivaldybės

administracijos direktoriaus

2025 m. sausio 17 d.

įsakymu Nr. 13-49

UKMERGĖS RAJONO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ IR KOMUNALINĖMS ATLIEKOMS NEPRISKIRIAMŲ BUITYJE SUSIDARANČIŲ ATLIEKŲ TVARKYMĄ ADMINISTRAVIMO TVARKOS APRAŠAS

I SKYRIUS

BENDROSIOS NUOSTATOS

1.	Ukmergės rajono savivaldybės Vietinės rinkliavos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą administravimo tvarkos aprašas (toliau – Aprašas) nustato dvinarės vietinės rinkliavos už komunalinių atliekų surinkimą iš atliekų turėtojų ir atliekų tvarkymą (toliau – Vietinė rinkliava) apskaičiavimo, mokėtojų supažindinimo su rinkliavos dydžiais, sumokėjimo, permokų grąžinimo, nepriemokų bei nesumokėtos rinkliavos išieškojimo, lengvatų taikymo tvarką.

2. Vietinės rinkliavos administravimą vykdo Ukmergės rajono savivaldybės administracija kuriai teisės aktų nustatyta tvarka pavesta administruoti vietinę rinkliavą (toliau – Administratorius), remdamasi Ukmergės rajono savivaldybės tarybos 2016 m. gruodžio 22 d. sprendimu Nr. 7- 294 „Dėl Ukmergės rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatų patvirtinimo“ (nauja redakcija 2024-12-19, Nr. 7-301) patvirtintais Ukmergės rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatais (toliau – Nuostatai) ir kitais teisės aktais.

II SKYRIUS

DUOMENŲ RINKIMAS IR TVARKYMAS

3. Vietinės rinkliavos administravimo duomenų bazei kurti ir tvarkyti naudojami VĮ Registrų centro duomenys, savivaldybės administracijos duomenys apie suteiktą socialinį būstą, iš Valstybinės mokesčių inspekcijos, Statistikos departamento, Valstybinio socialinio draudimo fondo valdybos gauti duomenys, viešai prieinama informacija interneto tinklapiuose, kiti teisėtais būdais gauti duomenys ir deklaruoti duomenys.

4. Duomenis, gautus iš VĮ Registrų centro (toliau – Registrų centras), į Vietinės rinkliavos administravimo informacinę sistemą integruoja Administratoriaus padalinys, techniškai aptarnaujantis informacines sistemas – Informacinių technologijų ir viešųjų ryšių skyrius. Atliekų turėtojų – fizinių ir juridinių asmenų deklaruotus ir kitus duomenis tvarko savivaldybės administracijos padalinys, kuriam pavesta vietinės rinkliavos skaičiavimo ir administravimo funkcija (toliau – Administruojantis skyrius).

5. Duomenis apie fizinius asmenis, kuriems Gyventojų registre ar informacinėje sistemoje nenurodyta gyvenamoji vieta, nurodyta vieta nesutampa su nekilnojamo turto registracijos adresu arba nurodytoji neatitinka faktinės gyvenamosios vietos, neteisingai nurodytas kartu gyvenančių asmenų skaičius ar nekilnojamojo turto duomenys, kurie naudojami Vietinės rinkliavos apskaičiavimui turi teisę visais prieinamais teisėtais būdais gauti, rinkti ir tikslinti Administruojantis skyrius.

6. Sąrašą gyventojų ir nekilnojamojo turto objektų (nurodant vardą, pavardę, gimimo metus, turto objektą ir jo adresą), deklaravusių gyvenamąją vietą arba įtrauktų į Ukmergės rajono gyvenamosios vietos neturinčių asmenų apskaitą (toliau – GVNA apskaita), bet gyvenančių neurbanizuotose teritorijose, kuriems šalia jų valdos nėra galimybės pastatyti atliekų surinkimo konteinerių ir jų gyvenamosios patalpos yra nutolę nuo pagrindinio kelio daugiau kaip 500 m, kasmet iki sausio 1 d. sudaro seniūnai. Sąrašas pateikiamas atliekų surinkimo paslaugą teikiančiai įmonei (toliau – Vežėjas), kuri juos patikrina ir grąžina seniūnams. Administracijos direktoriaus patvirtinti sąrašai pateikiami administruojančiam skyriui per dokumentų valdymo sistemą „Kontora“. Patvirtinti sąrašai įregistruojami rinkliavos administravimo informacinėje sistemoje ir Vietinės rinkliavos mokėtojo (toliau – Mokėtojas) kortelėje.

7. Sąrašą gyvenamosios paskirties nekilnojamojo turto objektų, kuriuose yra deklaruotų gyventojų arba priskirtas individualus konteineris, kai dėl blogų oro sąlygų žiemos periodu (nuo spalio 1 d. iki kovo 31 d. imtinai) neįmanoma atliekų surinkimo transportui privažiuoti prie atliekų turėtojo to nekilnojamo turto objekto kasmet iki spalio 1 d. sudaro seniūnai. Į sąrašą objektai įtraukiami gyventojų prašymu arba seniūno iniciatyva. Sąraše įrašomas mokėtojo kodas, nekilnojamo turto adresas ir turto savininko arba valdytojo vardas ir pavardė. Sąrašas pateikiamas atliekų surinkimo paslaugą teikiančiai įmonei (toliau – Vežėjas), kuri juos patikrina ir grąžina seniūnams. Administracijos direktoriaus patvirtinti sąrašai pateikiami administruojančiam skyriui per dokumentų valdymo sistemą „Kontora“. Patvirtinti sąrašai įregistruojami rinkliavos administravimo informacinėje sistemoje ir Vietinės rinkliavos mokėtojo (toliau – Mokėtojas) kortelėje.

8. Atskirą sąrašą, savo iniciatyva, gali teikti ir atliekų surinkimo paslaugą teikianti įmonė.

9. Į sąrašą įtrauktiems objektams taikoma 50 procentų kintamosios dalies lengvata už I ir IV metų ketvirčius – laikotarpį nuo spalio 1 d. iki kovo 31 d. Sąrašą pateikus po 7 punkte nustatytos datos lengvata taikoma nuo kito metų ketvirčio (sausio mėn.1 d.). Lengvata netaikoma mokėtojams, kuriems pritaikyta lengvata, numatyta Nuostatų 26 punkte.

III SKYRIUS

DUOMENŲ DEKLARAVIMAS

10. Duomenis, kurie einamaisiais metais neatitinka Vietinės rinkliavos duomenų bazėje sukauptų ir Rinkliavos apskaičiavimui naudojamų duomenų, fiziniai ir juridiniai asmenys gali iki einamųjų metų lapkričio 15 d. paštu, asmeniškai, elektroniniu paštu ar per savitarnos svetainę deklaruoti, pildydami nustatytos formos (aprašo priedas) pranešimą. Duomenys deklaruojami Nuostatų 24 punkte nustatytais atvejais. Deklaravimo forma turi būti pasirašyta atsakingo asmens ir privalo turėti visus būtinus rekvizitus. Kartu su deklaravimo forma pateikiami patvirtinantys dokumentai:

10.1. Nuostatų 24.1 papunktyje nurodytu atveju – pažyma apie atliekamą privalomąją karinę tarnybą, kurioje nurodytas tarnybos terminas;

10.2. Nuostatų 24.2 papunktyje nurodytu atveju – pažyma iš ikimokyklinio ugdymo ar mokymo įstaigos su nurodytu terminu, jeigu mokymosi programa turi terminą, kokiu būdu asmuo mokosi – kontaktiniu ar nuotoliniu. Jeigu teikiama pažyma apie ikimokyklinio ugdymo įstaigos lankymą – ji turi būti teikiama kiekvienais metais iš naujo;

10.3. Nuostatų 24.3 papunktyje nurodytu atveju – pažyma iš gydymo įstaigos apie gydymą ar skirtą reabilitaciją arba pažyma iš reabilitacijos įstaigos, kurioje nurodytas gydymo stacionare arba reabilitacijoje terminas. Terminas negali būti trumpesnis negu 90 d. iš eilės ir ilgesnis negu vieneri metai;

10.4. Nuostatų 24.4. papunktyje nurodytu atveju – pažyma iš socialinės globos namų arba sutarties dėl teikiamų apgyvendinimo socialinės globos namuose paslaugų, kopija;

10.5. Nuostatų 24.5. papunktyje nurodytu atveju – pažyma iš laisvės atėmimo arba apribojimo įstaigos, su nurodytu bausmės terminu;

10.6. Nuostatų 24.6 nurodytu atveju – elektros tiekėjo, su kuriuo sudaryta elektros tiekimo konkrečiam objektui sutartis, pažyma, kurioje nurodytas 12 mėn. suvartojamos elektros kiekis objekte. Terminas skaičiuojamas nuo mėnesio, einančio prieš mėnesį, kurį pateikiama pažyma, 12 mėnesių iš eilės atgal. Deklaruojant trumpesnį negu 12 mėn. objekto nenaudojimo laiką, suvartotos elektros kiekis vertinamas proporcingai nurodytam mėnesių skaičiui. Jeigu teikiama išankstinė deklaracija, tokia pažyma turi būti pristatyta per 15 d. pasibaigus deklaruotam periodui, kuris negali būti trumpesnis kaip 90 d.:

10.6.1. teikiant deklaraciją apie laikinai nenaudojamus kitos paskirties (išskyrus gyvenamosios) nekilnojamo turto objektus, į deklaraciją gali būti įrašomi pastatai arba pastatų patalpos (sienomis ir kitomis atitvaromis apribotos statinio erdvės, kurios pažymėtos statinio eksplikacijoje). Jeigu deklaruojamos nenaudojamos patalpos, teikiama patalpų eksplikacija iš statybą įteisinančių ar leidžiančių dokumentų;

10.6.2. teikiant deklaraciją apie nekilnojamo turto objekte autonomiškai veikiančius įrenginius, pateikiami tų įrenginių buvimą patvirtinantys dokumentai.

11. Mokėtojai turi deklaruoti pasikeitusius duomenis, tokius kaip pasikeitusį savininką, turto objektų pirkimo-pardavimo faktą, gyventojų skaičiaus pasikeitimą tokiu atveju, jeigu gautame mokėjimo pranešime duomenys yra neteisingi arba netikslūs.

12. Visi juridiniai asmenys, vykdantys veiklą Ukmergės rajono savivaldybės teritorijoje ir nuosavybės teise ar kitais pagrindais valdantys ar naudojantys turto objektus, nutraukus ar sustabdžius veiklą, turi deklaruoti turto naudotojo pasikeitimas arba turto nenaudojimo faktą, pateikiant pateisinamus dokumentus.

13. Mokėtojai, deklaruojantys, kad naudoja savo turto objektą, išskyrus gyvenamosios paskirties, kitai paskirčiai negu įregistruota Registrų centro duomenų bazėje, deklaraciją gali teikti visam pastatui arba pastato daliai – patalpai (sienomis ir kitomis atitvaromis apribotoms statinio erdvėms, kurios pažymėtos statinio eksplikacijoje.) Kai keičiama patalpų paskirtis, pateikiama patalpų eksplikacija iš statybą įteisinančių ar leidžiančių dokumentų.

14. Vykdantys komercinę veiklą gyvenamosios paskirties nekilnojamo turto objekte asmenys arba turto savininkai per 30 d. nuo veiklos pradžios privalo pateikti turto objekto paskirties tikslinimo deklaraciją. Paskirtis mokėtojų registre pakeičiama nustačius, kad turto objekte faktiškai vykdoma veikla neatitinka patalpų paskirties. Faktinei padėčiai nustatyti gali būti atliekamas patikrinimas, naudojama viešai prieinama informacija – skelbiama reklama, informaciniai stendai ant pastato apie vykdomą veiklą ir pan., kitų institucijų suteikta informacija. Vietinė rinkliava perskaičiuojama nuo to mėnesio, kurį nustatyti faktiniai duomenys.

15. Visos pažymos pateikiamos valstybine kalba. Jeigu pažyma yra iš užsienio valstybės įstaigos, kartu pateikiamas vertimas, atliktas subjekto, teisės aktų nustatyta tvarka turinčio teisę teikti vertimų paslaugas.

16. Deklaracijos ir kiti dokumentai teikiamos Administruojančiam skyriui.

17. Darbuotojai, priėmusieji deklaravimo formas, į Vietinės rinkliavos duomenų bazę įregistruoja pakeitimus, prisega pateiktus dokumentus, perskaičiuoja Vietinę rinkliavą ir parengia mokėjimo pranešimą, kuris išsiunčiamas elektroniniu paštu arba informacija pateikiama sms žinute. Tik nesant galimybės pranešimą įteikti kitu būdu ir deklaruojančiam asmeniui paprašius, siunčiamas popierinis pranešimas, kuris gali būti atskirai apmokestintas pašto išlaidomis. Juridiniam asmeniui nepranešus elektroninio pašto adreso, popierinis pranešimas nesiunčiamas, apie padarytus perskaičiavimus pranešama sekančio mokestinio periodo pranešime.

18. Pasikeitus duomenims paskutinį einamųjų metų ketvirtį, duomenys deklaruojami iki einamųjų metų gruodžio 31 dienos.

19. Deklaruojamų duomenų pateikimo teisingumą tikrina dokumentus priimantys darbuotojai:

19.1. paaiškėjus, kad pateikti neteisingi duomenys arba asmuo nepranešė, kad aplinkybės, kurios lėmė vietinės rinkliavos lengvatos taikymą, pranyko, vietinė rinkliava perskaičiuojama už visą laikotarpį, kuriuo asmuo neturėjo teisės naudotis lengvata;

19.2. Administratorius turi teisę iškilus abejonėms pareikalauti pristatyti duomenis pagrindžiančias pažymas nepasibaigus pažymoje nurodytam terminui arba pateikti paklausimą pažymą išdavusiai įstaigai;

19.3. pateiktus duomenis apie nenaudojamas patalpas tikrina Viešosios tvarkos ir aplinkosaugos skyriaus darbuotojai kartu su administruojančio skyriaus ir seniūnijos, kurioje yra turto objektas, darbuotojais, Administruojančio skyriaus prašymu. Paaiškėjus, kad pateikti duomenys yra neteisingi, vietinė rinkliava perskaičiuojama už visus einamuosius metus (netaikant vietinės rinkliavos lengvatos arba pagal Registrų centro duomenis, jeigu jie buvo pakeisti):

19.3.1. deklaravusiam asmeniui atsisakius parodyti turto objektus arba ilgiau kaip 1 mėn. nuo kreipimosi į jį dėl patikrinimo ir nesuderinus apžiūros laiko dėl deklaravusio asmens kaltės, laikoma, kad deklaracijoje pateikti duomenys yra neteisingi.

20. Deklaracijų formos skelbiamos Ukmergės rajono savivaldybės internetinėje svetainėje www.ukmerge.lt.

iV SKYRIUS

VIETINĖS RINKLIAVOS APSKAIČIAVIMAS ir mokėjimas

21. Rinkliavos apskaitos laikotarpis yra vienas mėnuo. Mokestinis pranešimas Mokėtojui už mokestinius metus formuojamas apskaičiuojant Vietinės rinkliavos dvi dedamąsias - pastoviąją ir kintamąją - pagal Nuostatuose patvirtintus dydžius nekilnojamojo turto objektų kategorijoms ir abiejų dedamųjų parametrams. Juridiniams asmenims mokestinis pranešimas formuojamas kas mėnesį.

22. Asmenims, gyvenantiems ar deklaravusiems gyvenamąją vietą savivaldybės teritorijoje ir gyvenantiems Nekilnojamo turto registre neįregistruotose patalpose, Vietinė rinkliava skaičiuojama pagal maksimalų bendrąjį plotą – 100 kv. m. vienam mokėtojui.

23. Į vietinės rinkliavos administravimo informacinę sistemą įtraukiami apgyvendinti nebaigtos statybos gyvenamosios ar kitos paskirties objektai, neregistruoti ar registruoti Registrų centre ir Vietinė rinkliava skaičiuojama nuo gyvenamosios vietos deklaravimo datos, o jei nėra pateiktos informacijos apie deklaruotą gyvenamąją vietą – nuo faktinių aplinkybių nustatymo laiko. Faktines aplinkybes gali nustatyti atitinkamos seniūnijos darbuotojai arba Savivaldybės administracijos darbuotojai. Nustatant faktines aplinkybes galima remtis kitų valstybės institucijų surinkta informacija arba dokumentais.

24 Asmenims, deklaravusiems gyvenamąją vietą negyvenamosios paskirties patalpose (pastatuose), patalpos (pastato)/jo dalies 100 kv.m. paskirtis, skaičiuojant Vietinę rinkliavą, pakeičiama į gyvenamąją nuo gyventojo deklaravimo datos.

25. Nekilnojamo turto registre įregistruotiems nekilnojamo turto objektams, neturintiems bendrojo ploto, skaičiuojant vietinę rinkliavą naudojamas užstatytas plotas.

26. Gyventojui, deklaravusiam gyvenamąją vietą rajone mokestiniams metams prasidėjus ar pradėjusiam ūkinę veiklą subjektui, iki einamojo mėnesio 15 dienos imtinai, Vietinė rinkliava skaičiuojama nuo deklaravimo mėnesio 1 d., minėtas aplinkybes deklaravus po einamojo mėnesio 15 d., Vietinė rinkliava pradedama skaičiuoti nuo sekančio mėnesio pradžios.

27. Gyventojui, išvykusiam iš rajono per mokestinius metus ir teisės aktų nustatyta tvarka įregistravus patvirtinimą apie jo gyvenamosios vietos pasikeitimą, Vietinė rinkliava perskaičiuojama 26 punkte nustatyta tvarka.

28. Dėl Administruojančio skyriaus padarytų skaičiavimo klaidų nesumokėta (neapskaičiuota) rinkliavos dalis perskaičiuojama ne daugiau kaip už einamuosius metus, o permokėta perskaičiuojam už visą, tačiau ne ilgesnį kaip 3 metų laikotarpį, per kurį Vietinė rinkliava buvo skaičiuojama neteisingai.

29. Juridiniam asmeniui įregistravus teisinį statusą „Bankrutavęs“ arba „Išregistruotas“, nuo atitinkamo statuso įregistravimo datos Vietinė rinkliava nebeskaičiuojama.

30. Vietinė rinkliava neskaičiuojama statinių, registruotų Nekilnojamojo turto registre, savininkams ar jų įgaliotiems asmenims, kurių statinyje yra įvykusi ir (ar) nepašalinta statinio avarija arba statinių naudojimą sustabdė statinio naudojimo priežiūrą atliekantis viešojo administravimo subjektas vadovaudamasis Lietuvos respublikos statybos įstatymo nuostatomis, arba nekilnojamojo turto objektų, registruotų Nekilnojamojo turto registre, savininkai ar jų įgalioti asmenys, kurie negali naudotis nekilnojamojo turto objektu dėl įstatymų arba teismo sprendimu apribotos nuosavybės teisės į šį nekilnojamojo turto objektą.

31. Metinė Vietinė rinkliava skaičiuojama kalendoriniams metams kiekvienų metų I ketvirtį.

32. Vietinė rinkliava mokama į Administratoriaus Vietinės rinkliavos surenkamąją sąskaitą po ketvirtadalį metinės sumos: atitinkamai iki kovo 31 d., birželio 30 d., rugsėjo 30 d. ir gruodžio 31 d. Nepažeidžiant mokėjimo terminų, galima sumokėti visą metinę sumą ar jos likutį iš karto. Juridiniai asmenys moka vietinę rinkliavą kas mėnesį už praėjusį terminą iki paskutinės einamojo termino dienos.

33. Gyvenamųjų patalpų valdytojas moka Vietinę rinkliavą už visus asmenis, gyvenančius jo valdomose patalpose, išskyrus atvejus, kuomet yra sudaryta raštiška ir Registrų centre įregistruota nuomos ar panaudos sutartis arba gyventojai pateikia prašymą laikyti juos mokėtojais.

34. Asmuo (nuomininkas), sudaręs gyvenamosios paskirties patalpų nuomos ar panaudos sutartį moka Vietinę rinkliavą už visus asmenis, gyvenančius tose patalpose.

35. Gyvenamojo būsto bendraturčiai (kuomet nėra įregistruotų atskirtų dalių), kurie naudojasi tomis pačiomis patalpomis, laikomi vienu Mokėtoju. Asmenys, norintys, kad Vietinė rinkliava būtų nustatyta mokėti konkrečiam bendraturčiui, Administruojančiam skyriui turi pateikti prašymą dėl informacinių pranešimų.

36. Sodų valdos bendraturčiai, kurie naudojasi valda, laikomi vienu Mokėtoju. Mokėjimo pranešimas siunčiamas pirmuoju Nekilnojamo turto registre įrašytam savininkui. Asmenys, norintys, kad Vietinė rinkliava būtų nustatyta mokėti konkrečiam bendraturčiui, Administruojančiam skyriui turi pateikti prašymą dėl informacinių pranešimų.

37. Pagalbinio ūkio paskirties pastatų iki 100 m2 (pirčių, saunų, malkinių, tvartų, šiltnamių, daržinių, lauko tualetų, pavėsinių ir kt.) plotai, esantys privačioje namų valdoje, sodo žemės sklype, skaičiuojant Vietinę rinkliavą, nevertinami, išskyrus pastatus, kuriuose vykdoma komercinei priskiriama veikla.

38. Individualių namų atliekų turėtojams mišrių komunalinių atliekų surinkimo konteineris gali būti pakeistas į 0,12 l talpos konteinerį, jei namų valdoje gyvena ne daugiau kaip 2 gyventojai. Asmenys, norintys, kad būtų pakeistas turimas konteineris į 0,12 l talpos mišrių komunalinių atliekų surinkimo konteinerį, savivaldybės Viešosios tvarkos ir aplinkosaugos skyriui turi pateikti prašymą raštu, elektroniniu paštu arba telefonu. Telefonu teikiant prašymą, kilus abejonių dėl suteiktos informacijos tikrumo, darbuotojas gali paprašyti pateikti prašymą raštu.

39. Mokėtojų prašymai dėl konteinerio pastatymo ar pakeitimo pateikiami Viešosios tvarkos ir aplinkosaugos skyriui, kuris suformuoja pavedimą vežėjui. Atliekų vežėjas ne ilgiau kaip per 30 kalendorinių dienų pastato naują arba pakeičia turėtą konteinerį ir per 3 darbo dienas informuoja Administratorių, kuris atitinkamai patikslina mokėtojo duomenis.

40. Vietinė rinkliava, atsižvelgiant į pakeisto konteinerio talpą, perskaičiuojama nuo to mėnesio, kada buvo pateikta informacija apie pastatytą konteinerį Nuostatų 16 punkte nustatyta tvarka. Mokėtojui perskaičiuotas informacinis pranešimas išsiunčiamas šio aprašo numatyta tvarka.

41. Mokėtojas, norintis pasikeisti turimą konteinerį į didesnės talpos arba pasistatyti papildomą konteinerį, turi kreiptis į Viešosios tvarkos ir aplinkosaugos skyrių. Vežėjas pakeičia ar pastato papildomą konteinerį ne ilgiau kaip per 30 kalendorinių dienų ir per 3 darbo dienas apie tai informuoja Viešosios tvarkos skyrių ir Administratorių, kuris atitinkamai patikslina mokėtojų duomenis. Administratorius perskaičiuoja rinkliavos kintamosios dalies dydį pagal atliekų vežėjo pateiktą informaciją nuo to mėnesio, kada buvo pakeistas konteineris arba pastatytas papildomas, ir išsiunčia mokėtojui perskaičiuotą informacinį pranešimą šio aprašo numatyta tvarka.

42. Kai nekilnojamo turto objekte naudojamas daugiau nei vienas komunalinių atliekų konteineris, Vietinės rinkliavos kintamoji dalis skaičiuojama už visus naudojamus konteinerius. Kai nekilnojamo turto objekte naudojamas didesnio tūrio (dydžio), nei nurodyti Nuostatų 13.1.3. papunktyje minimalūs konteinerių dydžiai, komunalinių atliekų konteineris, proporcingai taikomas perskaičiuotas atitinkamo dydžio Vietinės rinkliavos kintamosios dalies įkainis pagal faktiškai naudojamo konteinerio tūrį (dydį).

43. Kiekvieno konteinerio minimalus privalomas ištuštinimo kiekis per metus yra 24 kartai, kuris yra įskaičiuotas į nustatytą vietinės rinkliavos kintamosios dalies tarifą:

43.1. naudojant konteinerį trumpiau negu vienerius metus, vietinė rinkliava skaičiuojama proporcingai naudojimo laikui kai privalomas konteinerio ištuštinimo kiekis yra 2 kartai per mėnesį;

43.2. mokėtojams, pasinaudojusiems papildoma paslauga ištuštinti daugiau negu 24 konteinerius per metus, vietinės rinkliavos kintamoji dalis už papildomai faktiškai ištuštintus konteinerius apskaičiuojama pasibaigus mokestiniam laikotarpiui arba nutraukus paslaugų teikimą ir įrašoma į sekančio mokestinio laikotarpio mokėjimo pranešimą;

43.3. apskaičiuojant vietinės rinkliavos kintamą dalį taikomas suminis būdas – susumuojamas ištuštintų konteinerių per paslaugos teikimo laikotarpį skaičius.

44. Mokėtojas, pastebėjęs, kad informaciniame pranešime yra nurodyta klaidinga mišrių komunalinių atliekų surinkimo konteinerio talpa arba numeris, informuoja administratorių.

45. Tarp Mokėtojo ir Administratoriaus gali būti sudaroma vietinės rinkliavos įsiskolinimo dengimo dalimis susitarimas. Mokėtinos sumos nustatomos atsižvelgiant į mokėtojo šeimos faktines pajamas, bet negali būti mažesnės negu 20 Eur per mėnesį. Susitarimą gali sudaryti bet kuris objekte deklaruotas asmuo, sutinkantis pripažinti ir padengti skolą.

46.	Pradelsus Vietinės rinkliavos mokėjimo terminą, Administratorius turi teisę pradėti ikiteisminio arba teisminio išieškojimo procedūras įstatymų nustatyta tvarka. Einamųjų metų nesumokėtos Vietinės rinkliavos dalies išieškojimas vykdomas, jeigu asmuo yra nesumokėjęs ankstesnių metų įsiskolinimų:

46.1. ikiteisminiam ir teisminiam skolų išieškojimui Administratorius gali naudotis kitų įmonių paslaugomis. Tokiu atveju skolos išieškojimo išlaidas privalo apmokėti skolininkas.

46.2. teismui priėmus sprendimą išieškoti skolą, skola perduodama antstoliui, išskyrus atvejus, kai skolininkas sumoka visą sumą į Administratoriaus sąskaitą.

47. Mokėtojo sumokėta į Administratoriaus sąskaitą suma yra skiriama seniausiam įsiskolinimui, kuriam yra suėjęs mokėjimo terminas, padengti, išskyrus atvejus, kai mokėtojas konkrečiai nurodo už kurį laikotarpį moka.

V SKYRIUS

mokėtojŲ supažindinimas su VIETINE rinkliava

48. Ukmergės rajono savivaldybės tarybos sprendimai, administracijos direktoriaus įsakymai ir kita aktuali informacija, reglamentuojanti Vietinę rinkliavą, skelbiama Ukmergės rajono savivaldybės internetinėje svetainėje www.ukmerge.lt.

49. Vietinės rinkliavos mokestiniai pranešimai srautiniu būdu siunčiami Mokėtojams –kartą per metus iki kovo 1 d. Juridiniams asmenims pranešimai nurodytu elektroniniu paštu siunčiami kiekvieną mėnesį ( nesant galimybės – kas ketvirtį).

50.	Mokėjimo pranešimai pateikiami administratoriui žinomu mokėtojo elektroninio pašto adresu, SMS žinute ir tik nesant šių galimybių, paštu Mokėtojams Gyventojų registre nurodytu adresu arba mokėtojo nurodytu adresu. Paštu siunčiamų pranešimų siuntimo išlaidos siunčiant pirminį avansinį pranešimą, pakartotinį pranešimą mokėtojo prašymu nuo 2026 m. sausio 1 d. nėra įtraukiamos į vietinę rinkliavą ir apmokestinamos atskirai. Dėl pranešimo pateikimo būdo ar adreso pakeitimo Mokėtojas kreipiasi į Administruojantį skyrių arba registruoja pakeitimus savitarnos svetainėje:

50.1. atlikus Vietinės rinkliavos perskaičiavimą, Mokėtojams pakartotinis informacinis pranešimas gali būti įteikiamas arba išsiunčiamas elektroniniu paštu iš karto po perskaičiavimo. Paštu pranešimas siunčiamas, jeigu perskaičiuota suma yra ne mažiau kaip 5 Eur didesnė už pirminį paskaičiavimą. Jeigu reikia primokėti mažiau negu 5 Eur ar po perskaičiavimo lieka mokėtojo permoka, mokėtojas apie tai informuojamas sekančio mokestinio laikotarpio pranešime. Gavęs srautiniu būdu suformuotą mokėjimo pranešimą, perskaičiuotą praeito laikotarpio sumą mokėtojas turi sumokėti iki kovo 31 d. Juridiniai asmenys – iki einamojo mėnesio paskutinės dienos;

50.2. permoka gali būti grąžinama mokėtojui, kuriam įskaityta rinkliava, pateikus prašymą raštu arba užskaitoma kitam mokestiniam laikotarpiui.

51. Mokėtojas privalo savo lėšomis nurodytu adresu patalpų pirmame aukšte pašto paslaugų teikėjui prieinamoje vietoje įsirengti ir įskaitomai pažymėti pašto siuntų dėžutę. Administratorius neatsako už mokėjimo pranešimo įteikimą, jeigu paslaugą teikia tretysis asmuo arba Mokėtojas neturi tvarkingos ir rakinamos pašto dėžutės.

52. Mokėtojas, negavęs pranešimo iki mokestinių metų pirmo mokėjimo termino, privalo kreiptis į Administratorių.

53. Vietinės rinkliavos mokėjimo pranešimai ar kiti dokumentai (patikslinti ar pakartotiniai mokėjimo pranešimai, įspėjimai, raginimai, kiti dokumentai) Mokėtojams gali būti įteikiami tokiais būdais:

53.1. tiesiogiai – įteikiami atvykus pas Vietinės rinkliavos Administratorių;

53.2. siunčiant paprastu laišku;

53.4. telekomunikacijų galiniais įrenginiais;

53.5. elektroniniu paštu.

54. Mokėtojui, kuris nuosavybės ar kita teise naudoja ar valdo daugiau negu vieną nekilnojamo turto objektą, siunčiamas vienas informacinis pranešimas už visus nekilnojamo turto objektus, jeigu Mokėtojas nenurodė kitaip.

VI SKYRIUS

permokų IR nepriemokų ADMINISTRAVIMAS

55.	Rinkliavos permokos, pasibaigus kalendoriniams metams, užskaitomos kitų metų mokėjimams arba, Mokėtojams prašant, grąžinamos į Mokėtojo nurodytą banko sąskaitą. Mokėtojų kuriems paslauga nebeteikiama ir kurių kontaktai nežinomi, mirusių mokėtojų permokos pervedamos į savivaldybės biudžetą.

56. Rinkliavos mokėtojo skola Administracijos direktoriaus įsakymu gali būti pripažinta beviltiška ir nurašyta pateikus Skolų pripažinimo beviltiškomis nagrinėjimo komisijos išvadas:

56.1. skolos iki 5 Eur. imtinai nurašomos kaip beviltiškos be svarstymo Skolų pripažinimo beviltiškomis nagrinėjimo komisijoje jeigu mokėtojui daugiau negu 1 m. neteikiama paslauga, nežinoma mokėtojo faktinė gyvenamoji vieta (mokėjimo pranešimai grąžinami neįteikti) arba jis yra deklaravęs išvykimą į užsienio šalį, mokėtojas yra miręs ir nėra paveldėtojų, skolos nepavyko išieškoti ikiteisminiu būdu (skola buvo perduota administruoti skolų išieškojimo įmonei), Juridinis asmuo yra likviduotas, priverstinio išieškojimo išlaidos didesnės už skolą, suėjęs skolos priverstinio išieškojimo senaties terminas, administracija gauna antstolio patvarkymą dėl skolos neišieškojimo, netikslinga išieškoti skolą socialiniu ir/ar ekonominiu požiūriu;

56.2. skolos, įvardintos 56.1. punkte nurašomos pagal poreikį, bet ne dažniau kaip kartą į metų ketvirtį;

56.3. nesumokėta Vietinė rinkliava, jos nepriemoka išieškomi Lietuvos Respublikos įstatymų nustatyta tvarka;

56.4. Sumokėta rinkliava grąžinama, jeigu prašymas dėl jo grąžinimo Administratoriui arba Administruojančiam skyriui pateiktas per trejus metus nuo grąžinti prašomos rinkliavos sumokėjimo datos ir mokėtojas neturi įsiskolinimo;

56.5. Mokėtojui mirus, jo permoka, sumokėta ne anksčiau kaip prieš trejus metus neskaitant einamųjų metų, užskaitoma paveldėtojui. Jeigu paveldėtojų keletas, permoka dalijama proporcingai paveldėtam plotui arba paveldėtojų skaičiui.

VII SKYRIUS

VIETINĖS RINKLIAVOS LENGVATŲ TAIKYMAS

57.	Vadovaujantis Lietuvos Respublikos rinkliavų įstatymo 12 straipsniu, Vietinės rinkliavos lengvatos nustatomos Ukmergės rajono savivaldybės tarybos sprendimu.

58. Asmenims, gyvenantiems sodų bendrijose ir neurbanizuotose teritorijose, jeigu šalia jų gyvenamosios valdos nėra galimybės pastatyti atliekų surinkimo konteinerių arčiau kaip 500 metrų nuo namų valdos ribos iki konteinerio stovėjimo vietos (matuojant artimiausiu privažiavimo keliu), taikoma 50 procentų lengvata Vietinės rinkliavos kintamajai dedamajai.

59. Nuo Vietinės rinkliavos kintamosios dalies, apskaičiuotos nenaudojamoms negyve-namosioms patalpoms ar turto objektams, einamaisiais metais gali būti atleisti turto objektų valdytojai, deklaravę duomenis ir pateikę patvirtinančius dokumentus Aprašo 10 punkto nustatyta tvarka.

60. Netinkamiems naudoti turto objektams (sudegusiems, sugriuvusiems ar kitaip fiziškai pažeistiems turto objektams ar negyvenamosios paskirties pastato patalpoms, kurių Nekilnojamojo turto registre neįregistruota daikto būklė kaip „Fiziškai pažeista“, „Sunaikinta“ ar kita netinkama naudojimui būklė) Vietinė rinkliava neskaičiuojama. Jeigu objekte yra deklaruotų asmenų arba priskirtas (naudojamas) individualus konteineris, skaičiuojama kintama dalis:

60.1. Netinkamų naudoti turto objektų sąrašą (nurodant turto objekto unikalų numerį, adresą, bendrąjį plotą, turto savininką) kasmet iki vasario 1 d. sudaro seniūnai. Sąrašus tvirtina administracijos direktorius. Jie pateikiami per dokumentų valdymo sistema „Kontora“. Neįtrauktų į sąrašą turto objektų savininkai, pageidaujantys, kad jų turto objektas būtų pripažintas nenaudojamu, pateikia prašymą seniūnijai, kurios teritorijoje yra nekilnojamo turto objektas, įtraukti objektą į netinkamų naudoti pastatų sąrašą. Seniūnijos darbuotojai atlieka nekilnojamo turto objekto patikrą ir priima sprendimą per 10 darbo dienų nuo tokio prašymo gavimo dienos;

60.2. Sąrašą nekilnojamų turto objektų, kurie išbraukti iš netinkamų naudoti objektų sąrašo, pateikto prieš einamąjį esančiam mokestiniam laikotarpiui, nurodant turto objekto unikalų numerį, adresą, turto savininką, kasmet iki vasario 1 d. sudaro seniūnai. Sąrašus tvirtina administracijos direktorius. Jie pateikiami per dokumentų valdymo sistemą „Kontora“;

60.3. Prie nenaudojamų turto objektų negali būti priskiriami garažai ir sodai. Šiems turto objektams lengvatos nėra taikomos.

VIII SKYRIUS

ADMINISTRATORIAUS IR MOKĖTOJŲ ATSAKOMYBĖ

61. Vietinės rinkliavos Administratorius (savivaldybės administracijos funkcijas vykdančio skyriaus darbuotojai, kuriems suteiktos teisės dirbti su Vietinės rinkliavos administravimo informacine sistema), yra atsakingas už duomenų bazėje registruojamų duomenų teisingumą.

62. Fiziniai ir juridiniai asmenys įstatymų nustatyta tvarka atsako už deklaruotų duomenų teisingumą ir Vietinės rinkliavos mokėjimą nustatytais terminais.

IX SKYRIUS

BAIGIAMOSIOS NUOSTATOS

63. Prašymai pažymoms apie Vietinės rinkliavos atsiskaitymą priimami ir pažymos išduodamos Ukmergės rajono savivaldybės administracijos darbo laiku. Pažymos parengimo terminas ne ilgesnis kaip 20 darbo dienų.

64. Administratoriaus šio Aprašo nustatyta tvarka sutvarkyti ir į apskaitą įtraukti dokumentai saugomi Lietuvos Respublikos teisės aktų nustatyta tvarka ir naudojami tik Vietinės rinkliavos už komunalinių atliekų ir komunalinėms atliekoms nepriskiriamų buityje susidarančių atliekų tvarkymą skaičiavimo tikslais.

65. Vietinės rinkliavos surinkimą kontroliuoja Administratorius ir Savivaldybės kontrolės ir audito tarnyba.

66. Šis Aprašas keičiamas Ukmergės rajono savivaldybės administracijos direktoriaus įsakymu.

______________________________